過渠江渡
作者：袁說友
朝代：宋

paragraphs: 櫂歌江峽三月程，頗厭風濤困征艣。
驅車山路兩旬浹，又覺崎嶇萃勞苦。
甘溪嶺下冉村路，一道渠江拆山塢。
風平雨細無皺面，浥浥寒漪清客暑。
渡船也學鉦鼓聲，催上籃輿傍江滸。
夷猶短檝瞥眼過，却懷江程久如許。
山蹤水跡本遊戲，南北東西慣安處。
茲行兩脚不遺力，千里環山幾艱阻。
一江淼淼橫目前，如渴得泉旱得雨。
流波聞向合州去，却入恭江匯西溆。
便欲挾浪扁舟西，褰裳回首忻從之。
君恩如天未酬一，一念惓惓繫孤跡。